CELEX: 32008D0664
Language: sl
Date: 2008-08-08 00:00:00
Title: 2008/664/ES: Odločba Komisije z dne 8. avgusta 2008 o spremembi Odločbe 2005/294/EC o zahtevku za odstopanje iz odstavka 2(b) Priloge III in člena 9 Direktive Sveta 91/676/EGS o varstvu voda pred onesnaževanjem z nitrati iz kmetijskih virov (notificirano pod dokumentarno številko C(2008) 4252)

13.8.2008   
            
            
               SL
            
            
               Uradni list Evropske unije
            
            
               L 217/16
            
         
      ODLOČBA KOMISIJE
   
   z dne 8. avgusta 2008
   o spremembi Odločbe 2005/294/EC o zahtevku za odstopanje iz odstavka 2(b) Priloge III in člena 9 Direktive Sveta 91/676/EGS o varstvu voda pred onesnaževanjem z nitrati iz kmetijskih virov
   (notificirano pod dokumentarno številko C(2008) 4252)
   (Besedilo v danskem jeziku je edino verodostojno)
   (2008/664/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Direktive Sveta 91/676/EGS z dne 12. decembra 1991 o varstvu voda pred onesnaževanjem z nitrati iz kmetijskih virov (1) in zlasti tretjega pododstavka odstavka 2 Priloge III k Direktivi,
   ob upoštevanju naslednjega:
   
               (1)
            
            
               Če se količina gnojila, ki ga namerava država članica letno uporabiti na hektar, razlikuje od količine, navedene v prvem stavku drugega pododstavka odstavka 2 Priloge III k Direktivi 91/676/EGS in v točki (a) navedenega pododstavka, mora biti ta količina določena tako, da ne vpliva na doseganje ciljev iz člena 1 navedene direktive in mora biti upravičena na podlagi objektivnih meril, kot so v tem primeru dolga rastna doba in posevki, ki sprejmejo veliko dušika.
            
         
               (2)
            
            
               18. novembra 2002 je Komisija sprejela Odločbo 2002/915/ES (2), ki dovoljuje letno uporabo živinskega gnojila, ki vsebuje do 230 kg dušika na hektar, na določenih govedorejskih gospodarstvih v okviru danskega akcijskega programa 1999–2003. Odstopanje v zvezi z danskim akcijskim programom 2004–2007 je bilo podaljšano z Odločbo Komisije 2005/294/ES (3).
            
         
               (3)
            
            
               17. aprila 2008 je Danska zaprosila za novo podaljšanje odstopanja. Prošnji so bili priloženi podrobni tehnični razlogi.
            
         
               (4)
            
            
               Šteje se lahko, da je danska zakonodaja, ki prevzema Direktivo 91/676/EGS, v skladu z Direktivo in da njene določbe veljajo enako za odstopanje.
            
         
               (5)
            
            
               Decembra 2003 je Danska dokončala oceno svojega drugega akcijskega načrta za vodno okolje, v kateri je bil naveden dosežek ciljnega zmanjšanja spiranja nitratov za 48 % v obdobju 1985–2003.
            
         
               (6)
            
            
               Danski parlamentarni sporazum o tretjem akcijskem načrtu za vodno okolje 2005–2015 je določil cilje za nadaljnje zmanjšanje spiranja nitratov za 13 % ter za zmanjšanje fosfatnega presežka za 50 % v obdobju 2005–2015. Leta 2007 se je platforma vlad dogovorila o razvoju četrtega akcijskega načrta za vodno okolje do leta 2009, ki bo služil kot zdravstveni pregled tretjega akcijskega načrta in bo vključeval prilagoditve nacionalni zakonodaji, s čimer se bo zagotovilo, da bodo cilji doseženi do leta 2015.
            
         
               (7)
            
            
               Danska je za obdobje 2008–2011 oblikovala akcijski program v skladu s členom 5 Direktive 91/676/EGS. Ukrepi akcijskega programa so glavni del tretjega akcijskega načrta za vodno okolje.
            
         
               (8)
            
            
               Rezultati spremljanja in nadzora kažejo, da je bilo v obdobju 2005–2006 v odstopanje zajetih 1 779 govedorejskih gospodarstev, 220 839 glav živine in 115 336 hektarov, kar je 3,4 %, 10,3 % in 4,2 % vseh teh enot na Danskem.
            
         
               (9)
            
            
               Izračuni o spiranju nitratov na podlagi raziskave in analize hranil v kmetijskih površinah kažejo, da je bilo v obdobju 1990–2006 spiranje nitratov zmanjšano za 40 % na glinenih in za 49 % na peščenih tleh. Od obdobja 2002–2003 so vrednosti spiranja skoraj nespremenljive.
            
         
               (10)
            
            
               Analiza gibanj merjene koncentracije nitratov v vodi iz območij korenin v obdobju 1990–2006 kaže, da se je koncentracija zmanjšala za 29 % na glinenih tleh in za 45 % na peščenih tleh. Leta 2006 je bila povprečna koncentracija nitratov v zgornji podtalnici referenčnih površin pod 50 mg/l tako na peščenih kot na glinenih tleh. Koncentracija nitratov v potokih na kmetijskih referenčnih površinah se je v obdobju 1990–2006 zmanjšala za 31 %, pri čemer so povprečne koncentracije nitratov za peščena tla nižje od 20 mg/l, za glinena tla pa znašajo približno 30 mg/l.
            
         
               (11)
            
            
               Po preučitvi danskega zahtevka in zlasti ob upoštevanju izkušenj, pridobljenih z odstopanjem, določenim v odločbah 2002/915/ES in 2005/294/ES, Komisija meni, da količina gnoja, ki ga predvideva Danska, tj. 230 kg dušika na hektar letno, ne bo posegala v doseganje ciljev iz Direktive 91/676/EGS, če so izpolnjeni isti strogi pogoji, kot jih določa Odločba 2005/294/ES.
            
         
               (12)
            
            
               Odločba 2005/294/ES je prenehala veljati 31. julija 2008. Z namenom, da se zagotovi, da imajo zadevni živinorejci še naprej koristi od odstopanja, je primerno, da se veljavnost Odločbe 2005/294/ES podaljša. Prilagoditi je treba tudi obveznosti poročanja, določene z Odločbo 2005/294/ES.
            
         
               (13)
            
            
               Členi, predvideni s to odločbo, so v skladu z mnenjem Odbora za nitrate, ki je bil ustanovljen v skladu s členom 9 Direktive 91/676/EGS –
            
         SPREJELA NASLEDNJO ODLOČBO:
   Člen 1
   Odločba 2005/294/ES se spremeni:
   
               1.
            
            
               v členu 8 se odstavek 1 nadomesti z naslednjim:
               „1.   Rezultati nadzora se vsako leto posredujejo Komisiji, skupaj s strnjenim poročilom o načinu vrednotenja (nadzor na ravni govedorejskih kmetij) ter oceno kakovosti vode (na podlagi spremljanja spiranja v območju korenin, kakovosti površinske vode/podtalnice in modelnih izračunov).“;
            
         
               2.
            
            
               v členu 9 se „31. julija 2008“ nadomesti z „31. julija 2012“.
            
         Člen 2
   Ta odločba je naslovljena na Kraljevino Dansko.
   
      V Bruslju, 8. avgusta 2008
      
         
            Za Komisijo
         
         Androulla VASSILIOU
         
         
            Članica Komisije
         
      
   
   
      (1)  UL L 375, 31.12.1991, str. 1. Direktiva, kakor je bila spremenjena z Uredbo (ES) št. 1882/2003 Evropskega parlamenta in Sveta (UL L 284, 31.10.2003, str. 1).
   
      (2)  UL L 319, 23.11.2002, str. 24.
   
      (3)  UL L 94, 13.4.2005, str. 34.